Morten Bødskov (S), 2025-10-21:
Tak for det, formand, og tusind tak for opbakningen til forslaget.
Jeg har glædet mig til at diskutere det her forslag.
Det følger jo op på den aftale, vi er partier her i Folketinget der har lavet.
Det skal jeg vende tilbage til.
Men jeg har glædet mig til det, fordi det er et rigtigt og vigtigt skridt i den rigtige retning, fordi det bryder op i det, der desværre har udviklet sig til at være unødvendigt bøvl for vores virksomheder.
Det er ikke bare vigtigt for virksomhederne, det er også vigtigt for vores samfund, og det skal jeg komme tilbage til.
For verden er afgørende forandret.
Der er krig i Europa, og vores virksomheder er under pres.
Det er de med nye toldmure mod vest, og det er de også med massiv statsstøtte fra øst.
Det udfordrer almindelige lønmodtageres arbejdspladser i hele Europa, og i Europa står vi i midten med en konkurrence, som er under pres.
Derfor er det godt, at Kommissionen vil gøre op med de for store administrative byrder, som drukner erhvervslivet.
Med lovforslaget ser vi så det første resultat af Europa-Kommissionens såkaldte simplificeringspakke.
Det er samtidig et resultat af, tror jeg gerne jeg vil sige her, klare danske prioriteter i forhandlingerne om at sikre tempo på den grønne omstilling og øget grøn konkurrencekraft.
Det handler om, at vi med det her forslag jo altså trykker på pauseknappen for den bæredygtighedsrapportering, vi har set hidtil.
Vi trykker på pauseknappen for den bæredygtighedsrapportering, der er ved at blive rullet ud nu.
Meningen med bæredygtighedsrapporteringen er at skabe grønne virksomheder, tiltrække mere grøn kapital til flere grønne investeringer, men vi har set, at bunkevis af papirarbejde og rapporteringskrav i stedet har spændt ben for den grønne omstilling.
Det står altså klart, at rapporteringen er blevet alt for kompliceret.
Det er derfor, vi rydder op i det.
Det skal være lettere for vores virksomheder med den her oprydning at træffe de grønne valg, men det kræver altså nye og enklere regler.
Det arbejde er vi jo så i fuld gang med nu.
I dag har ca. 80 store danske virksomheder allerede rapporteret om bæredygtighed i deres årsrapport.
Over 2.000 virksomheder skulle have gjort det for det regnskabsår, vi er i nu.
Med lovforslaget implementerer vi det såkaldte stop the clock-direktiv.
Det betyder, at virkningstidspunktet for det her rykkes til 2028 og 2029 for de ca. 2.000 virksomheder i Danmark, der endnu ikke har nået at rapportere.
Pausen giver klarhed for virksomhederne og tid til, at EU kan lave både mere gennemgribende forenklinger af reglerne, men også noget, der er nemmere at håndtere for virksomhederne.
Vi skal sikre, at de her regler rent faktisk fremmer grøn omstilling og også reducerer virksomhedernes byrder.
Ud over at vi trykker på pauseknappen her, indeholder lovforslaget også en, som det hedder i lovforslaget, overgangsregel.
Det er en direkte konsekvens af udskydelsen.
For nogle virksomheder har allerede valgt en bæredygtighedsrevisor.
De skal have mulighed for, som det hedder, at afregistrere den her bæredygtighedsrevisor uden de sædvanlige krav om særskilt generalforsamlingsbeslutning og dokumentation.
Det skal forhindre unødigt administrativt bøvl også her for virksomhederne, og det er derfor, det er en del af lovforslaget.
Jeg vil gerne takke regeringspartierne, Liberal Alliance, Det Konservative Folkeparti, Dansk Folkeparti og Radikale Venstre for den aftale, vi har lavet.
Allerede i april i år aftalte vi jo så at implementere den her pauseknap så hurtigt som muligt og også så rettidigt som overhovedet muligt i dansk ret.
Det er det, vi gør nu, og med aftalen slår vi så fast over for virksomhederne, at nu trykker vi på pauseknappen.
Det gav og giver virksomhederne klarhed og tryghed til at sætte deres forberedelser i bero, og nu kan vi så vende os mod de nødvendige ændringer, der skal laves, så rapporteringen fremadrettet bliver gennemskuelig og sammenlignelig for virksomhederne.
For vores grønne virksomheder skal stå stærkere.
De skal være mere konkurrencedygtige, og vores investorer, der gerne vil investere i de grønne virksomheder, skal nemt kunne se, hvad det er, de kan investere i, og hvor de kan investere grønt.
Så vi skal ramme et passende antal virksomheder, der skal rapportere, og vi skal sikre, at det, de rapporterer om, både er det rigtige og også det vigtige.
Det er balancen, som vi skal finde i anden sammenhæng.
Tak for ordet.